ЕВРАЗИЯ ЭКОНОМИКАЛЫК КОМИССИЯСЫ
КОЛЛЕГИЯ

ЧЕЧИМ

	2023-жылдын «24» январы
	         № 11
	Москва шаары



Евразия экономикалык бирлигинин бажы аймагына темир жол транспорту аркылуу ташып киргизилген товарлардын бажы наркын аныктоодо чыгашаларды эске алуу максатында ордун аныктоо жөнүндө 
	
Евразия экономикалык бирлигинин Бажы кодексинин 40-беренесинин 1-пунктунун 4 жана 5-пунктчаларына жана 2-пунктунун 2-пунктчасына ылайык Евразия экономикалык комиссиясынын Коллегиясы чечти:
1.   Евразия экономикалык бирлигинин бажы аймагына темир жол транспорту аркылуу ташып киргизилген товарларга карата, алардын бажы наркын ташып киргизилген товарлар менен келишимдин наркы боюнча аныктоодо, Евразия экономикалык бирлигинин бажы аймагын кесип  өткөнгө чейинки жерге чейин аларды ташууга (жеткирүүгө) кеткен чыгымдар жана ташып киргизилип жаткан товарларды жүктөөгө, жүктү түшүрүүгө же кайра жүктөөгө жана аларды Евразия экономикалык бирлигинин бажы аймагын кесип  өткөнгө чейинки жерге чейин ташууга (жеткирүүгө) байланышкан башка операцияларды өткөрүүгө кеткен чыгымдар кошулары белгиленсин. 
2. Ушул Чечимдин 1-пунктунда көрсөтүлгөн товарлардын бажы наркы өзүндө Евразия экономикалык бирлигинин бажы чек арасынан өткөн жерден тарта Евразия экономикалык бирлигинин бажы аймагы боюнча аларды ташууга (жеткирүүгө) кеткен чыгымдарды камтыбашы керек (ушундай чыгашалар иш жүзүндө төлөнгөн же төлөөгө жаткан баасынан бөлүп көрсөтүлгөн, декларант тарабынан көрсөтүлгөн жана ал документалдык тастыктаган шартында). 
3. Ушул Чечимдин колдонулушун камсыз кылуу максатында тиркемеге ылайык мисалдар келтирилет.
4. Ушул Чечим расмий жарыяланган датадан тартып 30 календардык күн өткөндөн кийин күчүнө кирет.

Евразия экономикалык комиссиясынын Коллегиясынын 2023-жылдын 
24-январындагы № 11 чечимин колдонуунун
МИСАЛДАРЫ

1-мисал. Товарлар Евразия экономикалык бирлигинин бажы аймагына ташып кирүү үчүн сатылды. Сатуу-сатып алуу келишиминин шарттарына ылайык товарларды жеткирүү EXW – Каунас шарттарында темир жол транспорту аркылуу жүзөгө ашырылат, тагыраак айтканда, товарларды ташууга (жеткирүүгө) кеткен чыгымдарды сатып алуучу тартат.
Литванын аймагында Кяна (Литва)  чек ара өткөрүп берүү станциясына чейин товарларды ташып жеткирүүнү «Литва темир жолдору» акционердик коому жүзөгө ашырат. Кяна (Литва)  чек ара өткөрүп берүү станциясынан Беларусь Республикасынын мамлекеттик чек арасына чейинки жолдун кесиндисинде жана андан ары Беларусь Республикасынын аймагында Беларусь темир жолу жүзөгө ашырат. Товарлардын Евразия экономикалык бирлигинин бажы аймагына келип түшүү орду болуп Молодечно (Беларусь Республикасы) чек ара станциясы саналат.
Беларусь темир жолу менен «Литва темир жолдору» акционердик коомунун ортосундагы келишимге ылайык Литванын аймагында товарларды ташууга (Беларусь Республикасы менен мамлекеттик чек арага чейин) байланышкан чыгымдар «Литва темир жолдору» акционердик коомунун ташып өтүү тарифи боюнча эсептелет, ал эми Беларусь Республикасынын аймагында – Беларусь темир жолунун тарифи боюнча. 
Евразия экономикалык комиссиясынын Коллегиясынын 2023-жылдын 24-январындагы № 11 чечиминин 1-пунктуна ылайык ташып киргизилип жаткан товарлардын бажы наркын аныктоодо ушул товарларга иш жүзүндө төлөнгөн же төлөөгө жаткан баасына, айрыкча, Евразия экономикалык бирлигинин бажы чек арасын кесип өтүү жерине чейин темир жол транспорту аркылуу товарлардын ташууга (жеткирүүгө) кеткен чыгашалар кошулат.
Ошентип, ташып киргизилип жаткан товарлардын бажы наркына «Литва темир жолдору» акционердик коомунун ташуу тарифине ылайык аныкталган өлчөмдө гана темир жол транспорту аркылуу товарларды ташууга (жеткирүүгө) кеткен чыгашалар кошулат, анткени ушул ташуу тарифи өзүндө, Кяна чек аралык өткөрүп берүү станциясы Литванын аймагында жайгашканына карабастан, Беларусь Республикасынын мамлекеттик чек арасына чейин товарларды ташууга байланышкан чыгымдарды камтыйт.
Товарларды Беларусь Республикасынын мамлекеттик чек арасынан алардын Евразия экономикалык бирлигинин бажы аймагына келип түшүү ордуна чейин (Молодечно станциясы) темир жол транспорту аркылуу ташууга (жеткирүүгө) кеткен чыгымдар товарлардын бажы наркына кошулууга жатпайт.
2-мисал. Товар тышкы экономикалык келишимди аткаруунун алкагында Азербайжан Республикасынан Евразия экономикалык бирлигинин бажы аймагына ташып киргизилет, анын шарттарына ылайык товарды жеткирүү СРТ шарттарында темир жол транспорту аркылуу жүргүзүлөт (Махачкала станциясы, Россия Федерациясы) (ИНКОТЕРМС-2020).
Иш жүзүндө Азербайжан Республикасынан жөнөп кетүү станциясынан Самур (Россия Федерациясы) өткөрүп берүү станциясына чейинки жолодун кесиндисинде товар ташууну «Азербайжан темир жолдору» акционердик коому жүзөгө ашырат, ал эми Самур өткөрүп берүү станциясынан Махачкала станциясына чейин – «Россия темир жолдору» ачык акционердик коому. «Россия темир жолдору» ачык акционердик коому менен «Азербайжан темир жолдору» акционердик коомунун ортосундагы келишимге ылайык Россия Федерациясынын мамлекеттик чек арасынан Россия Федерациясынын аймагында жайгашкан Самур чек аралык өткөрүп берүү станциясына чейинки жолдун кесиндисинде товарларды ташууга байланышкан чыгымдар «Россия темир жолдору» ачык акционердик коомунун тарифине кирет.
Ошондой эле  эске алына турчу жагдай, «Россия темир жолдору» ачык акционердик коому бекиткен прейскурантка ылайык, эгерде ташуу Россия Федерациясынын чек аралык өткөрүп берүү станциялары аркылуу түз эл аралык жана түз эмес эл аралык байланышта жүзөгө ашырылган учурда, россия темир жолдору аркылуу ташуу аралыгын аныктоодо Россия Федерациясынын мамлекеттик чек арасынан (-на чейинки) аралык эске алынат.
Товарлар СРТ жеткирүү шарттарында жеткирилип жатканын эске алганда (Махачкала станциясы, Россия Федерациясы), ташып жеткирүү сатуучу тарабынан төлөнөт жана, демек, товарларды Россия Федерациясынын мамлекеттик чек арасынан Махачкала станциясына чейин ташууга (жеткирүүгө) кеткен чыгымдар ушул товарларга иш жүзүндө төлөнгөн же төлөөгө жаткан баасына кирет.
Евразия экономикалык комиссиясынын Коллегиясынын 2023-жылдын 24-январындагы № 11 чечиминин 2-пунктуна ылайык, эгерде товарларды Россия Федерациясынын мамлекеттик чек арасынан Махачкала станциясына чейин ташууга (жеткирүүгө) кеткен чыгымдар иш жүзүндө төлөнгөн же төлөөгө жаткан баасынан бөлүп көрсөтүлсө, декларант тарабынан көрсөтүлгөн болсо жана ал документалдык тастыктаган учурда, мындай чыгымдар ушул товарлардын бажы наркын аныктоодо иш жүзүндө төлөнгөн же төлөөгө жаткан баасынан «Россия темир жолдору» ачык акционердик коомунун ташып өтүү тарифине ылайык аныкталган өлчөмдө жоюлушу мүмкүн.




	
	




